## Pravilnik o načinu obavljanja nadzora nad stručnim radom u djelatnosti zdravstva

### NN 47/1991 (13.9.1991.), Pravilnik o načinu obavljanja nadzora nad stručnim radom u djelatnosti zdravstva

# MINISTARSTVO ZDRAVSTVA

Na temelju članka 206. Zakona o zdravstvenoj zaštiti i zdravstvenom
osiguranju ("Narodne novine", br. 12/91-pročišćeni tekst i 19/91)
Ministar zdravstva donosi

## PRAVILNIK

### o načinu obavljanja nadzora nad stručnim radom u djelatnosti zdravstva

Članak 1.

Nadzor nad stručnim radom (u daljnjem tekstu: nadzor) organizacije zdravstva
i zdravstvenih radnika koji obavljaju poslove zdravstvene zaštite samostalno
osobnim radom provodi se na način propisan ovim pravilnikom.

Članak 2.

Nadzor se obavlja prema planu i programu koji za svaku godinu utvrđuje
Ministarstvo zdravstva.

Planom se utvrđuje broj nadzora u skladu s raspoloživim sredstvima Proračuna,
a programom se utvrđuje opseg obavljanja nadzora i okolnosti koje obzirom
na usvojeni program mjera zdravstvene zaštite i način pružanja zdravstvenih
usluga treba posebno ispitati.

Program se posebno odnosi za organizacije zdravstva, a posebno za zdravstvene
radnike koji obavljaju posao zdravstvene zaštite samostalno osobnim radom.

Za organizacije zdravstva program se donosi posebno za primarnu zdravstvenu
zaštitu, ljekarničku djelatnost, polikliničko-konzilijarnu i stacionarnu
zdravstvenu zaštitu.

Članak 3.

Za provedbu godišnjeg programa nadzora ministar zdravstva imenuje stručnjake
s utvrđene Liste stručnjaka koji će obavljati nadzor.

Ukoliko je u pojedinoj djelatnosti zdravstva nadzor povjeren zdravstvenoj
ili drugoj organizaciji, stručnjaci za taj oblik nadzora mogu biti imenovani
i iz redova organizacije kojoj je povjeren nadzor.

Članak 4.

Izuzetno od odredaba članka 2. ovog pravilnika zbog neodgodivih razloga
(u slučajevima ugrožavanja života i zdravlja korisnika zdravstvene zaštite
i u slučajevima otežanog obavljanja zdravstvene djelatnosti zdravstvenih
radnika) ministar zdravstva određuje da se nadzor obavi odmah.

Članak 5.

Nadzor u smislu ovog pravilnika obuhvaća:

1. Organizaciju rada u ordinacijama, ambulantama, poliklinikama, stacionarima
i ljekarnama;

2. Rad stručnog kolegija organizacije zdravstva način pripreme, sadržaj
i redovitost sastanaka, suradnju među organizacijskim jedinicama na razini
rukovoditelja stručnih kolegija, redovitost sastanaka medu organizacijskim
jedinicama, posebno s dijagnostičkim djelatnostima i suradnju ravnatelja
sa stručnim tijelima ustanove;

3. Evidenciju zdravstvenih podataka o bolesniku, pohranu podataka u
kartoteci, evidenciju radnika na bolovanju, praćenje ležećih bolesnika,
kao i plan njihove obrade pri prijemu, vođenje evidencije svih zahvata
(dijagnostičkih ili terapijskih) tijekom boravka te otpusnim pismom. Pri
nadzoru se uspoređuju početni plan rada koji sadrži radnu dijagnozu s provedenom
dijagnostikom i završnom dijagnozom;

4. Izbor vrste i redoslijed dijagnostičkih i terapijskih postupaka za
određene dijagnoze. Ispituje se poštivanje principa racionalizacije, priznavanje
nalaza drugih ustanova prilihom prijema, opravdanje primjene pojedinih
dijagnostičkih metoda. Provjerava se opravdanost primjene raznih laboratorijskih
metoda te pojedinih radioloških postupaka. Mjerilo primjene je međunarodno
priznati algoritam prema pojedinim dijagnozama.

Nadzor iz stavka 1. točke 4. primjenjuje se i na način i ređoslijed
primjene terapijskih postupaka te poštivanje međunsrodnih znanstvenih spoznaja
o načinu liječenja pojedinih bolesti;

5. Kontrolu dijagnostičkog postupka usporedbom početne i konačne dijagnoze
za polikliničke te za ležeće pacijente;

6. Odnos zdravstvenih radnika prema korisnicima zdravstvene zaštite
što obuhvaća načine obraćanja, pružanje informacija, ophođenje pri prijemu
i tijekom boravka;

7. Stručno usavršavanje zdravstvenih radnika u skladu s potrebama, planom
i programom razvoja organizacije zdravstva;

8. Održavanje higijene okoliša i unutrašnjosti organizacije zdravstva
te higijensku dispoziciju bolničkog otpada;

9. Suzbijanje hospitalnih infekcija i provođenje mjera protiv zaraznih
bolesti;

10. Preventivne postupke radi zaštite zdravlja zdravstvenih radnika,
a posebno prevencije hepatitisa, AIDS-a, toksičnih oštećenja i bolesti
nastalih zbog izloženosti ionizirajućem i neionizirajućem zračenju i lijekovima
koji sadrže citotoksične supstancije;

11. Ispunjavanje obveza prema nadležnim ustanovama s obzirom na davanje
statističkih i informatičkih podataka.

Članak 6.

Opseg nadzora iz članka 5. ovog pravilnika primjenjuje se i u unutarnjem
nadzoru organizacija zdravstva i za zdravstvene radnike koji obavljaju
poslove zdravstvene zaštite samostalno osobnim radom.

Ukoliko za određene sadržaje nadzora u organizacijama iz stava 1. ovog
članka ne postoje stručnjaci ministar zdravstva će na zahtjev tih organizacija
imenovati stručnjake koji će obaviti unutarnji nadzor. Troškove nadzora
snosi podnositelj zahtjeva.

Članak 7.

Rješenje kojim se određuje nadzor donosi ministar zdravstva. Rješenje
sadrži ime, prezime i medicinsku specijalnost stručnjaka koji će obavljati
nadzor, datum, sat početka rada, te područje zdravstvene djelatnosti u
kojoj će se obaviti nadzor.

Istim rješenjem imenuje se ovlaštena osoba iz Ministarstva zdravstva
koja organizira provođenje nadzora i sudjeluje u obavljanju nadzora na
licu mjesta.

U slučajevima provođenja nadzora iz članka 4. ovog pravilnika u rješenju
se pobliže navode razlozi zbog kojih se nadzor obavlja.

Po potrebi, istim rješenjem imenuje se i stručnjak iz područja sanitarnog
nadzora radi utvrđivanja sanitarno-tehničkih i higijenskih uvjeta organizacije
u kojoj se obavlja nadzor.

Članak 8.

Ako stručnjaci u toku nadzora zaključe da u organizaciji zdravstva i
kod zdravstvenih radnika koji obavljaju poslove zdravstvene zaštite samostalno
osobnim radom kod kojih se obavlja nadzor postoje razlozi za intervenciju
iz nadležnosti organa sanitarne inspekcije dužni su na to upozoriti ravnatelja
organizacije zdravstva i zdravstvenog radnika koji obavlja poslove zdravstvene
zaštite samostalno osobnim radom i o tome najkraćim putem obavijestiti
organ sanitarne inspekcije.

Zapisnik o razlozima za intervenciju sanitarne inspekcije sastavlja
se na licu mjesta, a potpisuju ga stručnjaci koji su predložili intervenciju
iz nadležnosti sanitarne inspekcije i ravnatelj organizacije zdravstva
odnosno zdravstveni radnik koji obavlja poslove zdravstvene zaštite samostalno
osobnim radom.

Članak 9.

Nadzor se obavlja prikupljanjem podataka o stručnom radu, uvidom u medicinsku
dokumentaciju, ispitivanjem i pregledom pacijenata i upoznavanjem načina
na koji im se pruža medicinska pomoć i njega, ispitivanjem drugih okolnosti
koje utječu na rad zdravstvenih radnika.

Pri obavljanju nadzora ispituju se i druge okolnosti od značenja, a
posebno one koje su stavljene u zadatak programom odnosno rješenjem o određivanju
nadzora nad stručnim radom.

Organizacije zdravstva i zdravstveni radnici koji obavljaju poslove
zdravstvene zaštite samostalno osobnim radom dužni su omogućiti nesmetano
obavljanje nadzora,staviti ovlaštenim stručnjacima na uvid svu zatraženu
dokumentaciju, te dati podatke i objašnjenja koja su potrebna.

Članak 10.

U slučaju neposredne opasnosti za život i zdravlje korisnika zdravstvene
zaštite, kao i neposredne opasnosti od velike materijalne štete, stručnjaci
u toku nadzora mogu pismeno narediti da se odmah poduzmu mjere radi otklanjanja
tih opasnosti.

Pismeno naređenje potpisuju stručnjaci koji su u tijeku obavljanja nadzora
predložili mjere za otklanjanje opasnosti, a kopija naređenja dostavlja
se ravnatelju organizacije zdravstva, odnosno zdravstvenom radniku koji
obavlja poslove zdravstvene zaštite samostalno osobnim radom.

Ravnatelj organizacije zdravstva, odnosno zdravstveni radnik koji obavlja
poslove zdravstvene zaštite samostalno osobnim radom može uložiti prigovor
ministru zdravstva na predložene mjere za otklanjanje opasnosti u roku
od 24 sata od primitka koji će u daljnjem roku od 24 sata odlučiti o opravdanosti
prigovora i donijeti odgovarajuće rješenje.

Članak 11.

Izvještaj o izvršenom nadzoru dostavlja se ministru zdravstva u roku
od 8 dana.

Izvještaj o obavljenom nadzoru iz članka 4. ovog pravilnika dostavlja
se ministru zdravstva u roku od 24 sata.

Članak 12.

Izvještaj o izvršenom nadzoru koji stručnjaci podnose ministru zdravstva
sadrži:

- naziv i adresu organizacije zdravstva, odnosno zdravstvenog radnika
koji obavlja poslove zdravstvene zaštite samostalno osobnim radom,

- datum početka i završetka provođenja nadzora,

- naziv djelatnosti u kojoj je proveden nadzor,

- imena i prezimena zdravstvenih radnika čiji je rad nadziran,

- prikaz utvrđenog stanja,

- mišljenja i prijedloge o mjerama koje valja poduzeti radi otklanjanja
nedostataka kao i o eventualnim mjerama čije je provođenje naređeno te
rokove u kojima bi se ti nedostaci morali otkloniti.

Članak 13.

Nakon primitka izvještaja ministar zdravstva odlučuje o predloženim
mjerama koje treba poduzeti za otklanjanje nedostataka, donosi rješenje
i utvrđuje rok za njihovo otklanjanje o čemu izvješćuje ravnatelja organizacije
zdravstva odnosno zdravstvenog radnika koji obavlja poslove zdravstvene
zaštite samostalno osobnim radom.

Nakon isteka roka predviđenog za otklanjanje nedostataka ravnatelj organizacije
zdravstva, odnosno zdravstveni radnik koji obavlja poslove zdravstvene
zaštite samostalno osobnim radom dužan je odmah dostaviti pismeni izvještaj
o poduzetim mjerama za otklanjanje nedostataka.

Članak 14.

Ukoliko se mjere za otklanjanje nedostataka iz članka 13. ovog Pravitnika
ne otklone u predviđenom roku ili se otklone samo djelomično ministar zdravstva
će rješenjem u dogovoru s Republičkim fondom zdravstvenog osiguranja i
zdravstva Hrvatske odrediti jednokratno ili višekratno umanjenje sredstava
za obavljanje djelatnosti u kojoj treba otkloniti nedostatke.

Članak 15.

Stručnjaci koji obavljaju nadzor nad stručnim radom u pojedinim slučajevima
mogu predložiti potrebu dodatne izobrazbe za obavljanje poslova u okvirima
zadataka radnog mjesta zdravstvenog radnika.

O prijedlogu iz stava 1. ovoga članka sastavlja se poseban izvještaj
koji sadrži ime i prezime zdravstvenog radnika, radno mjesto na kojem radi
i područja zdravstvene djelatnosti zbog kojih je donesen prijedlog o potrebi
dodatne izobrazbe.

Članak 16.

Povodom prijedloga o dodatnoj izobrazbi zdravstvenog radnika odluku
donosi ministar zdravstva. Odluka sadrži naziv medicinske ili druge ustanove
u kojoj treba obaviti dodatnu izobrazbu i vrijeme trajanja izobrazbe.

Odluka se dostavlja zdravstvenom radniku i ravnatelju organizacije zdravstva
te zdravstvenom radniku koji obavlja poslove zdravstvene zaštite samostalno
osobnim radom.

Članak 17.

Ministar zdravstva će zabraniti obavljanje poslova zdravstvene zaštite
zdravstvenom radniku u organizaciji zdravstva ili njezinoj radnoj jedinici
odnosno zdravstvenom radniku koji obavlja poslove zdravstvene zaštite samostalno
osobnim radom, ako u roku od tri mjeseca po primitku odluke ne pristupi
izobrazbi, odnosno ako istu ne dovrši u predviđenom roku ili ne udovolji
programu izobrazbe.

Članak 18.

Troškove dodatne izobrazbe zdravstvenog radnika snosi organizacija zdravstva
odnosno zdravstveni radnik koji obavlja poslove zdravstvene zaštite samostalno
osobnim radom.

Članak 19.

Ministar zdravstva može privremeno obustavljati pružanje pojedinih usluga
organizacijama zdravstva, odnosno njihovim radnim jedinicama te zdravstvenim
radnicima koji obavljaju poslove zdravstvene zaštite samostalno osobnim
radom dok se ne otklone utvrđeni nedostaci u radu, koji zbog svoje naravi
ne zahtijevaju zabranu obavljanja djelatnosti u cijelosti.

Članak 20.

Ministar zdravstva zabranit će obavljanje djelatnosti organizaciji zdravstva
odnosno zdravstvenom radniku koji obavlja poslove zdravstvene zaštite samostalno
osobnim radom ako na osnovu izvještaja o izvršenom nadzoru nad stručnim
radom utvrđi da su nedostaci u radu takve prirode da bi nastavljanje djelatnosi
moglo prouzročiti štetne posljedice ili opasnost po život i zdravlje korisnika
zdravstvene zaštite i drugih građana.

Članak 21.

Danom stupanja na snagu ovog pravilnika prestaje važiti "Uputstvo
o načinu obavljanja nadzora nad stručnim radom organizacija udruženog rada
zdravstva" ("Narodne novine", br. 32/81) i "Lista stručnjaka
ovlaštenih za provođenje nadzora nad stručnim radom organizacija udruženog
rada zdravstva" ("Narodne novine", br. 32/81).

Članak 22.

Ovaj Pravilnik stupa na snagu osmog dana od dana objave u "Narodnim
novinama"

Klasa: 011-04/91-01/33

Urbroj: 543-02-04-91-0001

Zagreb, 4. rujna 1991.

Ministar zdravstva

**Prof/dr. sci Andrija Hebrang, v. r.**

Pravilnik, NN 47/1991-1212
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)